C 379/1

OZNÁMENIE KOMISIE

Výkladové oznámenie Komisie o vypracovaní, audite a uverejňovaní účtovných závierok vyhotovených v súlade s delegovaným nariadením Komisie (EÚ) 2019/815 o jednotnom európskom elektronickom formáte vykazovania (ESEF)

(2020/C 379/01)

1. Úvod

Cieľom tohto výkladového oznámenia je objasniť určité existujúce ustanovenia práva Únie týkajúce sa vypracovania, auditu a uverejňovania účtovných závierok vyhotovených v súlade s delegovaným nariadením Komisie 2019/815 (nariadenie o ESEF) (1). Tieto ustanovenia EÚ vyplývajú zo smernice 2004/109/ES (2) zmenenej smernicou 2013/50/EÚ (smernica o transparentnosti), smernice 2006/43/ES (3) zmenenej smernicou 2014/56/EÚ (smernica o audite) a smernice 2013/34/EÚ (smernica o účtovníctve) (4).

Vyhlásenia a stanoviská uvedené v tomto dokumente odrážajú názor Európskej komisie. Podľa Zmluvy o fungovaní EÚ má výhradnú právomoc vykladať akty inštitúcií Európskej únie Súdny dvor.

Nariadením o ESEF sa zaviedol jednotný elektronický formát vykazovania pre ročné finančné správy emitentov cenných papierov kótovaných na regulovaných trhoch EÚ. Stanovujú sa v ňom všeobecné pravidlá týkajúce sa formátu ročných finančných správ, ako sa vymedzuje v článku 4 ods. 2 smernice o transparentnosti (5), a konkrétnejšie pravidlá týkajúce sa označovania účtovných závierok, ktoré sú v nich zahrnuté. Nariadenie sa nevzťahuje na polročné finančné správy vymedzené v článku 5 smernice o transparentnosti.

V nariadení o ESEF sa stanovujú tieto hlavné požiadavky:

i) Emitenti vypracúvajú a zverejňujú svoje ročné finančné správy vo formáte eXtensible HyperText Markup Language (XHTML);

ii) Emitenti, ktorí vypracúvajú svoje konsolidované účtovné závierky v súlade s medzinárodnými štandardmi finančného výkazníctva (IFRS) prijatými podľa nariadenia (ES) č. 1606/2002 (IFRS schválené EÚ) (6) alebo v súlade s IFRS uvedenými v článku 1 prvom pododseku písm. a) rozhodnutia 2008/961/ES (IFRS, ktoré prijala Rada pre medzinárodné účtovné štandardy – IASB) (7): — označujú tieto konsolidované účtovné závierky pomocou vnoreného rozšíriteľného jazyka pre podnikové výkazníctvo (inline eXtensible Business Reporting Language – iXBRL), — v poznámkach k účtovným závierkam použijú blokové označovanie (8). Označenie značkami iXBRL musí byť v súlade s taxonómiou ESEF, ktorá je zahrnutá v prílohách k nariadeniu o ESEF a bola vypracovaná na základe taxonómie IFRS uverejnenej Nadáciou IFRS.

Vďaka kombinácii formátu XHTML s označením značkami iXBRL sú ročné finančné správy čitateľné ľudským okom aj strojovo, čím sa zlepšuje prístupnosť, analýza a porovnateľnosť informácií zahrnutých v ročných finančných správach.

Keď sa začne uplatňovať nariadenie o ESEF, emitenti si budú môcť splniť povinnosti zverejňovania podľa smernice o transparentnosti jedine na základe ročných finančných správ vypracovaných vo formáte ESEF (9).

Komisia víta skutočnosť, že niektoré členské štáty zmenili alebo menia svoje vnútroštátne pravidlá tak, aby boli v plnej miere v súlade s požiadavkami práva Únie týkajúcimi sa ESEF. Komisia nabáda všetky členské štáty, aby tento proces v prípade potreby dokončili a v náležitom čase.

Obsah tohto oznámenia je relevantný v rozsahu, v akom sa uplatňuje nariadenie o ESEF (10).

2. Objasnenia existujúcich ustanovení Únie týkajúcich sa auditu

2.1. Sú štatutárni audítori povinní poskytnúť audítorské stanovisko k tomu, či sú účtovné závierky zahrnuté do ročných finančných správ v súlade s príslušnými štatutárnymi požiadavkami stanovenými v nariadení o ESEF?

V práve Únie sa od štatutárnych audítorov (11) vyžaduje, aby poskytli audítorské stanovisko k tomu, či sú účtovné závierky zahrnuté do ročných finančných správ v súlade s príslušnými štatutárnymi požiadavkami stanovenými v nariadení o ESEF, t. j. s ustanoveniami nariadenia o ESEF, ktoré sa vzťahujú na účtovné závierky.

Tento záver možno vyvodiť z tejto právnej analýzy:

i. Podľa článku 4 ods. 7 smernice o transparentnosti emitenti cenných papierov kótovaných na regulovaných trhoch EÚ vypracúvajú svoje ročné finančné správy v jednotnom elektronickom formáte vykazovania. Požiadavky na jednotný elektronický formát vykazovania sú stanovené v nariadení o ESEF, v ktorom sa stanovujú pravidlá týkajúce sa formátu ročných finančných správ ako celku (12), a konkrétnejšie pravidlá týkajúce sa označovania účtovných závierok, ktoré sú v nich zahrnuté (13).

ii. V článku 4 ods. 4 smernice o transparentnosti sa stanovuje, že účtovná závierka emitentov je auditovaná v súlade so smernicou o účtovníctve (14). Podľa článku 34 ods. 1 smernice o účtovníctve audit účtovných závierok subjektov verejného záujmu, ktoré zahŕňajú okrem iného emitentov cenných papierov kótovaných na regulovaných trhoch EÚ (15), vykonávajú štatutárni audítori.

iii. Podľa článku 28 smernice o audite štatutárni audítori predložia výsledky svojho auditu v správe audítora. Táto správa audítora obsahuje audítorské stanovisko štatutárneho audítora, pokiaľ ide o to: i) či ročná účtovná závierka poskytuje pravdivý a verný obraz v súlade s príslušným rámcom finančného výkazníctva, a ii) „ak je to vhodné“, či je ročná účtovná závierka v súlade so „štatutárnymi požiadavkami“ (16).

iv. Pojem „štatutárne požiadavky“ v článku 28 ods. 2 písm. c) bode ii) smernice o audite znamená akúkoľvek zákonnú požiadavku na vypracovanie účtovnej závierky uloženú na úrovni Únie a/alebo na vnútroštátnej úrovni. V odôvodnení 11 nariadenia o ESEF sa výslovne uvádza, že požiadavky stanovené v nariadení o ESEF predstavujú „štatutárne požiadavky“.

v. Pojem „ak je to vhodné“ v článku 28 ods. 2 písm. c) bode ii) smernice o audite znamená, že ak sa v právnych predpisoch Únie a/alebo vo vnútroštátnych právnych predpisoch stanovujú štatutárne požiadavky vzťahujúce sa na účtovné závierky, štatutárni audítori overia, či sa tieto štatutárne požiadavky dodržiavajú, a poskytnú audítorské stanovisko.

Štatutárni audítori sú preto povinní overiť, či účtovná závierka spĺňa všetky uplatniteľné štatutárne požiadavky vrátane príslušných štatutárnych požiadaviek stanovených v nariadení o ESEF, ako sa ďalej vysvetľuje v otázke č. 2.2, a poskytnúť audítorské stanovisko k tomu, či účtovná závierka spĺňa tieto požiadavky.

Ciele politiky stanovené v odôvodneniach právnych aktov Únie upravujúcich vypracovanie, uverejňovanie a audit účtovných závierok kótovaných spoločností podporujú túto právnu analýzu. Tieto ciele politiky sú zamerané na:

i) zvýšenie porovnateľnosti a dôvery verejnosti v účtovné závierky (17);

ii) zabezpečenie vysokej úrovne transparentnosti a komparability finančného výkazníctva spoločností s cennými papiermi kótovanými na regulovaných trhoch EÚ (18);

iii) ochranu záujmov tretích osôb danej spoločnosti (19);

iv) zabezpečenie harmonizovaného prístupu k štatutárnemu auditu (20);

v) zabezpečenie vysokej úrovne ochrany investorov v celom Spoločenstve (21) a

vi) zjednodušenie vykazovania a uľahčenie prístupnosti, analýzy a porovnateľnosti informácií o podnikoch (22).

S cieľom zabezpečiť integritu vnútorného trhu a jednotnú úroveň ochrany pre všetkých používateľov účtovných závierok a ročných finančných správ by sa používateľom mala poskytnúť rovnaká úroveň ochrany bez ohľadu na spôsob, akým pristupujú k informáciám obsiahnutým v účtovných závierkach, či už prostredníctvom naskenovaných dokumentov v papierovej podobe alebo elektronicky štruktúrovaných dokumentov.

2.2. V prípade ktorých štatutárnych požiadaviek stanovených v nariadení o ESEF by mali štatutárni audítori overiť ich dodržiavanie na účel poskytnutia svojho audítorského stanoviska?

S cieľom poskytnúť audítorské stanovisko k tomu, či sú účtovné závierky v súlade s „príslušnými štatutárnymi požiadavkami“, ktoré sú v nich stanovené, štatutárni audítori overia súlad účtovných závierok emitentov s ustanoveniami nariadenia o ESEF, ktoré sa vzťahujú na účtovnú závierku (23). „Príslušné štatutárne požiadavky“ sú tieto:

i) Všetky účtovné závierky, ktoré sú zahrnuté v ročnej finančnej správe, sa vypracúvajú v platnom formáte XHTML (24);

ii) Pre všetky konsolidované účtovné závierky, ktoré sú vypracované v súlade s IFRS schválenými EÚ alebo s IFRS, ktoré prijala Rada pre medzinárodné účtovné štandardy – IASB (25); — Zverejnenia uvedené v prílohe II k nariadeniu o ESEF sa označujú, ak sa nachádzajú v uvedených konsolidovaných účtovných závierkach; — Všetky značky vrátane dobrovoľných značiek pri zverejneniach, ktoré nie sú uvedené v prílohe II, spĺňajú tieto požiadavky: — používa sa značkový jazyk XBRL; — používajú sa prvky základnej taxonómie uvedené v prílohe VI k nariadeniu o ESEF, ktorých účtovný význam sa najviac približuje k danému zverejneniu, pokiaľ sa v súlade s prílohou IV k nariadeniu o ESEF nevytvorí prvok rozšírenej taxonómie; — značky musia byť v súlade so spoločnými pravidlami týkajúcimi sa značiek (26).

iii) V prípade účtovných závierok iných ako konsolidované účtovné závierky podľa IFRS (27): — Všetky značky, ktoré emitent uviedol dobrovoľne alebo v súlade s vnútroštátnym právom, musia spĺňať tieto požiadavky: — používa sa značkový jazyk XBRL, — používa sa špecifická taxonómia poskytnutá členským štátom, v ktorom je emitent založený, — značky musia byť v súlade so spoločnými pravidlami týkajúcimi sa značiek (28).

2.3. Musí sa audítorské stanovisko k tomu, či sú účtovné závierky v súlade s príslušnými štatutárnymi požiadavkami stanovenými v nariadení o ESEF, zahrnúť do audítorskej správy alebo do samostatnej správy?

Audítorské stanovisko k tomu, či sú účtovné závierky v súlade s príslušnými štatutárnymi požiadavkami stanovenými v nariadení o ESEF, sa zahrnie do audítorskej správy.

Podľa článku 28 smernice o audite štatutárni audítori predložia výsledky svojho auditu v správe audítora. V článku 28 ods. 2 písm. c) bode ii) sa uvádza, že správa audítora obsahuje názor audítora na to, či účtovná závierka poskytuje pravdivý a verný obraz v súlade s príslušným rámcom finančného výkazníctva, ako aj názor na to, či je účtovná závierka v súlade s platnými „štatutárnymi požiadavkami“. V tomto prípade „štatutárne požiadavky“ zodpovedajú „príslušným štatutárnym požiadavkám“ stanoveným v nariadení o ESEF (pozri odpoveď na otázku č. 2.2).

2.4. Musí byť audítorská správa zahrnutá do ročnej finančnej správy, ktorá je v súlade s pravidlami ESEF, alebo do samostatného dokumentu zverejneného spolu s ročnou finančnou správou, ktorá je v súlade s pravidlami ESEF?

V existujúcich právnych predpisoch Únie sa neuvádza, či by sa audítorská správa mala zahrnúť do ročnej finančnej správy alebo či by sa mala zverejniť spolu s ročnou finančnou správou ako samostatný dokument.

Podľa článku 4 ods. 4 smernice o transparentnosti „sa [audítorská správa] v plnom znení zverejní spolu s ročnou finančnou správou“. Ak neexistujú špecifické pravidlá platné na vnútroštátnej úrovni/úrovni regulovaných trhov, a s prihliadnutím na technické možnosti v jednotlivých prípadoch môžu emitenti uplatniť možnosť, ktorá im lepšie vyhovuje.

2.5. Sú emitenti z tretích krajín povinní zverejniť audítorskú správu, ktorá obsahuje audítorské stanovisko k tomu, či sú účtovné závierky v rámci ročných finančných správ v súlade s príslušnými štatutárnymi požiadavkami stanovenými v nariadení o ESEF?

Podľa smernice o transparentnosti sú emitenti z tretích krajín povinní zverejňovať ročné finančné správy vypracované v súlade so všetkými požiadavkami nariadenia o ESEF spolu s audítorskou správou vypracovanou v súlade so smernicou o audite. V dôsledku toho je emitent z tretej krajiny povinný zabezpečiť, aby jeho audítori poskytli audítorské stanovisko k tomu, či sú účtovné závierky zahrnuté do ročnej finančnej správy v súlade s príslušnými štatutárnymi požiadavkami stanovenými v nariadení o ESEF.

V článku 4 ods. 4 smernice o transparentnosti sa stanovuje, že účtovné závierky, ktoré sa majú uverejniť v rámci ročných finančných správ každého emitenta (vrátane emitentov z tretích krajín), sú auditované v súlade s článkom 34 ods. 1 a 2 a článkom 35 smernice o účtovníctve (ktorá odkazuje na článok 28 smernice o audite). Tieto ustanovenia sa týkajú povinnosti audítorov auditovať účtovné závierky a obsahu správy audítora (29). Obsah správy audítora musí byť v súlade s článkom 28 smernice o audite, v ktorom sa od audítora vyžaduje, aby poskytol názor audítora na to, či účtovná závierka spĺňa štatutárne požiadavky vrátane príslušných štatutárnych požiadaviek stanovených v nariadení o ESEF.

3. Objasnenia ustanovení Únie týkajúcich sa používania elektronického podpisu

3.1. Musia emitenti a/alebo štatutárni audítori na podpísanie ročných finančných správ a/alebo dokumentov, ktoré sú v nich zahrnuté, a/alebo audítorských správ používať elektronický podpis?

Existujúce právne predpisy Únie nebránia emitentom ani štatutárnym audítorom, aby na podpisovanie ročných finančných správ, dokumentov, ktoré sú v nich zahrnuté, alebo audítorských správ používali elektronický podpis. Ak neexistujú špecifické pravidlá platné na vnútroštátnej úrovni/úrovni regulovaných trhov, môžu emitenti a/alebo štatutárni audítori uplatniť možnosť, ktorá im lepšie vyhovuje, vrátane rukou písaného alebo elektronického podpisu.

Zatiaľ čo v článku 4 ods. 4 smernice o transparentnosti sa výslovne vyžaduje, aby emitenti zverejňovali audítorskú správu, ktorú podpísali audítori zodpovední za audit účtovnej závierky (30), na úrovni Únie neexistuje výslovná požiadavka, pokiaľ ide o to, či a ako sa majú podpisovať ročné finančné správy alebo dokumenty, ktoré sú v nich zahrnuté. Požiadavky, ktoré sa vzťahujú na podpisy, by však mohli byť stanovené vo vnútroštátnych právnych predpisoch.

V každom prípade v súlade s článkom 25 ods. 2 nariadenia (EÚ) č. 910/2014 (nariadenie e-IDAS) (31), v ktorom sa uvádza, že „kvalifikovaný elektronický podpis má právny účinok rovnocenný s vlastnoručným podpisom“, sa použitie kvalifikovaného elektronického podpisu na podpis týchto správ považuje za splnenie akejkoľvek povinnosti týkajúcej sa podpisu.

4. Objasnenia ustanovení Únie týkajúcich sa zodpovednosti a záväzkov emitentov

4.1. Je za súlad ročných finančných správ s požiadavkami nariadenia o ESEF zodpovedný správny, riadiaci alebo dozorný orgán emitenta?

Za vypracovanie a zverejnenie ročných finančných správ v súlade s nariadením o ESEF je zodpovedný správny, riadiaci alebo dozorný orgán emitenta.

Podľa článku 7 smernice o transparentnosti treba, aby zodpovednosť za informácie, ktoré sa majú vypracovať a zverejniť okrem iného v súlade s článkom 4 smernice o transparentnosti, „niesol aspoň emitent alebo jeho správne, riadiace či dozorné orgány“. V článku 4 ods. 7 smernice o transparentnosti sa vyžaduje, aby sa ročné finančné správy vypracúvali a zverejňovali v súlade s nariadením o ESEF.

4.2. Vyžaduje sa od emitentov, aby do svojich ročných finančných správ zahrnuli vyhlásenie o zodpovednosti týkajúce sa súladu ročnej finančnej správy s nariadením o ESEF?

Právo Únie nebráni emitentom, aby dobrovoľne, napríklad vo vyhlásení o zodpovednosti v rámci ročnej finančnej správy, predložili osobitné vyhlásenie týkajúce sa súladu ročnej finančnej správy s nariadením o ESEF.

V článku 4 ods. 2 písm. c) smernice o transparentnosti sa vyžaduje, aby ročná finančná správa obsahovala „vyhlásenie osôb zodpovedných v rámci emitenta so zreteľným uvedením ich mien a funkcií, o tom, že podľa ich najlepšieho vedomia podáva účtovná závierka vypracovaná v súlade s platným súborom účtovných noriem pravdivý a verný obraz […]“. Ak neexistujú špecifické pravidlá platné na vnútroštátnej úrovni/úrovni regulovaných trhov, môžu emitenti uplatniť možnosť, ktorá im lepšie vyhovuje. Za vypracovanie a zverejnenie ročnej finančnej správy, ktorá je v súlade s pravidlami ESEF, podľa článku 7 smernice o transparentnosti (pozri aj otázku č.4.1) je v každom prípade zodpovedný správny, riadiaci alebo dozorný orgán emitenta.

4.3. Môžu emitenti zverejniť ďalšie verzie ročnej finančnej správy, ktoré nie sú v súlade s pravidlami ESEF a/alebo ktoré obsahujú účtovné závierky, ktoré sú v súlade s pravidlami ESEF, v prípade ktorých štatutárni audítori neoverili súlad s ESEF?

Právo Únie nebráni emitentom zverejniť (napríklad na webovom sídle) ďalšie verzie ročných finančných správ, ktoré nie sú v súlade s pravidlami ESEF alebo ktoré obsahujú účtovné závierky, ktoré sú v súlade s pravidlami ESEF, v prípade ktorých štatutárni audítori neoverili súlad s pravidlami ESEF (32). Malo by však byť jasné, že tieto ďalšie verzie ročných finančných správ, ktoré nie sú v súlade s pravidlami ESEF, predstavujú neoficiálne verzie.

V článku 4 smernice o transparentnosti sa vyžaduje, aby emitenti zverejňovali ročné finančné správy vypracované v súlade s nariadením o ESEF. Keď sa začne uplatňovať nariadenie o ESEF, emitenti budú mať možnosť splniť si povinnosti týkajúce sa zverejňovania informácií podľa smernice o transparentnosti len zverejnením ročných finančných správ, ktoré sú v súlade s pravidlami ESEF, a to spolu s audítorskými správami o účtovných závierkach zahrnutých v ročných finančných správach. Zverejnenie (napríklad na webovom sídle emitentov) ďalších verzií ročnej finančnej správy, ktoré nie sú v súlade s pravidlami ESEF a/alebo ktoré obsahujú neauditované účtovné závierky v súlade s pravidlami ESEF, nie je síce právom Únie zakázané, ale na dosiahnutie súladu so smernicou o transparentnosti nepostačuje.

5. Objasnenia ustanovení Únie týkajúcich sa používania súborov ESEF na splnenie iných povinností Únie

5.1. Môžu emitenti predkladať účtovné závierky, ktoré sú v súlade s pravidlami ESEF, do vnútroštátneho obchodného registra na dosiahnutie súladu s pravidlami uverejňovania podľa smernice o účtovníctve?

V prípade spoločností s ručením obmedzeným s cennými papiermi kótovanými na regulovaných trhoch EÚ sa v práve Únie nezakazuje používanie auditovaných účtovných závierok vypracovaných a uverejnených v súlade s nariadením o ESEF na splnenie iných právnych povinností, než sú povinnosti vyplývajúce zo smernice o transparentnosti. Právo Únie teda nebráni vykonávaniu vnútroštátnych a/alebo administratívnych pravidiel, ktoré by emitentom umožnili predkladať účtovné závierky, ktoré sú v súlade s pravidlami ESEF, ako účtovné doklady do obchodného registra.

V článku 30 ods. 1 smernice o účtovníctve sa vyžaduje, aby spoločnosti s ručením obmedzeným uverejnili svoje auditované účtovné závierky do 12 mesiacov odo dňa, ku ktorému sa zostavuje účtovná závierka, a pokiaľ ide o pravidlá uverejňovania, odkazuje sa na smernicu (EÚ) 2017/1132 (smernica o práve obchodných spoločností). V článku 16 smernice o práve obchodných spoločností – ktorá sa uplatňuje na spoločnosti s ručením obmedzeným bez ohľadu na to, či sú ich cenné papiere kótované na regulovaných trhoch EÚ – sa vyžaduje, aby spoločnosti predkladali účtovné doklady do vnútroštátneho obchodného registra.

Ani v smernici o účtovníctve, ani v smernici o práve obchodných spoločností sa nešpecifikuje formát na vypracovanie a predkladanie auditovaných účtovných závierok, ktorý môže byť elektronický. V zásade neexistuje prekážka pre to, aby členské štáty umožnili spoločnostiam s ručením obmedzeným s cennými papiermi kótovanými na regulovaných trhoch EÚ predkladať účtovné závierky, ktoré sú v súlade s pravidlami ESEF, do obchodného registra na účel splnenia si povinností podľa článku 30 ods. 1 smernice o účtovníctve a článku 16 smernice o práve obchodných spoločností.

6. Objasnenia ustanovení Únie týkajúcich sa úradne určených mechanizmov

6.1. Môžu úradne určené mechanizmy šíriť ročné finančné správy v iných formátoch ako vo formáte ESEF?

Úradne určené mechanizmy sú povinné šíriť aspoň ročné finančné správy predkladané emitentmi, ktoré sú v súlade s pravidlami ESEF.

V článku 21 smernice o transparentnosti sa vyžaduje, aby členské štáty zriadili úradne určené mechanizmy centrálneho archivovania a zabezpečili ľahký prístup zo strany konečných užívateľov.

(1) Delegované nariadenie Komisie (EÚ) 2018/ zo 17. decembra 2018, ktorým sa dopĺňa smernica Európskeho parlamentu a Rady (EÚ) 2004/109/ES, pokiaľ ide o regulačné technické predpisy o špecifikácii jednotného elektronického formátu vykazovania (Ú. v. EÚ L 143, 29.5.2019, s. 1). Týmto delegovaným nariadením sa dopĺňa článok 4 ods. 7 smernice 2004/109/ES zmenenej smernicou 2013/50/EÚ.

(2) Smernica Európskeho parlamentu a Rady 2004/109/ES z 15. decembra 2004 o harmonizácii požiadaviek na transparentnosť v súvislosti s informáciami o emitentoch, ktorých cenné papiere sú prijaté na obchodovanie na regulovanom trhu, a ktorou sa mení a dopĺňa smernica 2001/34/ES (Ú. v. EÚ L 390, 31.12.2004, s. 38), zmenená smernicou 2013/50/EÚ.

(3) Smernica Európskeho parlamentu a Rady 2006/43/ES zo 17. mája 2006 o štatutárnom audite ročných účtovných závierok a konsolidovaných účtovných závierok, ktorou sa menia a dopĺňajú smernice Rady 78/660/EHS a 83/349/EHS a ktorou sa zrušuje smernica Rady 84/253/EHS (Ú. v. EÚ L 157, 9.6.2006, s. 87).

(4) Smernica Európskeho parlamentu a Rady 2013/34/EÚ z 26. júna 2013 o ročných účtovných závierkach, konsolidovaných účtovných závierkach a súvisiacich správach určitých druhov podnikov, ktorou sa mení smernica Európskeho parlamentu a Rady 2006/43/ES a zrušujú smernice Rady 78/660/EHS a 83/349/EHS (Ú. v. EÚ L 182, 29.6.2013, s. 19).

(5) V článku 4 ods. 2 sa uvádza, že ročné finančné správy obsahujú auditované účtovné závierky, správy vedenia a vyhlásenia o zodpovednosti emitenta.

(6) Nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných noriem (nariadenie o IAS) (Ú. v. EÚ L 243, 11.9.2002, s. 1).

(7) 2008/961/ES: Rozhodnutie Komisie z 12. decembra 2008 o používaní národných účtovných štandardov určitých tretích krajín a medzinárodných štandardov finančného výkazníctva emitentmi cenných papierov v tretích krajinách na zostavovanie ich konsolidovaných účtovných závierok (Ú. v. EÚ L 340, 19.12.2008, s. 112).

(8) Táto požiadavka sa postupne zavedie v súlade s prílohou II k nariadeniu o ESEF.

(9) V smernici o transparentnosti sa stanovujú požiadavky na zverejňovanie všetkých „regulovaných informácií“, čo je kategória, ktorá zahŕňa aj ročné finančné správy. V súlade s článkom 9 ods. 12 nariadenia Európskeho parlamentu a Rady (EÚ) 2017/1129 zo 14. júna 2017 o prospekte, ktorý sa má uverejniť pri verejnej ponuke cenných papierov alebo ich prijatí na obchodovanie na regulovanom trhu a ktorým sa zrušuje smernica 2003/71/ES (Ú. v. EÚ L 168, 30.6.2017, s. 12) (nariadenie o prospekte), môžu emitenti okrem toho zahrnúť ročné finančné správy do svojho univerzálneho registračného dokumentu (URD). Povinnosť uverejniť ročnú finančnú správu podľa smernice o transparentnosti možno v prípade týchto emitentov považovať za splnenú len vtedy, ak sú splnené určité podmienky. K týmto podmienkam okrem iného patrí aj to, aby ročná finančná správa zahrnutá do univerzálneho registračného dokumentu bola v súlade s požiadavkami podľa článku 4 smernice o transparentnosti (vrátane ESEF).

(10) Pozri článok 8 nariadenia o ESEF.

(11) Každý odkaz na „štatutárnych audítorov“ v tomto dokumente sa považuje za odkaz na „štatutárnych audítorov alebo audítorské spoločnosti“.

(12) Pozri článok 3 nariadenia o ESEF.

(13) Pozri články 4, 5 a 6 nariadenia o ESEF.

(14) Článok 4 ods. 4 smernice o transparentnosti odkazuje na články 51 a 51a štvrtej smernice Rady 78/660/EHS (Ú. v. ES L 222, 14.8.1978, s. 11) a na článok 37 siedmej smernice 83/349/EHS (Ú. v. ES L 193, 18.7.1983, s. 1), teraz zrušené smernicou o účtovníctve (príslušnými ustanoveniami sú článok 34 ods. 1 a 2 a článok 35 smernice o účtovníctve).

(15) Pozri článok 2 ods. 1 písm. a) smernice o účtovníctve.

(16) Pozri článok 28 ods. 2 písm. c) bod ii) smernice o audite, ktorý sa uplatňuje nielen na individuálne účtovné závierky, ale aj na konsolidované účtovné závierky (ako sa uvádza v odseku 5 toho istého článku).

(17) Odôvodnenie 55 smernice o účtovníctve.

(18) Odôvodnenie 3 nariadenia (ES) č. 1606/2002.

(19) Odôvodnenie 7 smernice Európskeho parlamentu a Rady (EÚ) 2017/1132 zo 14. júna 2017 týkajúcej sa niektorých aspektov práva obchodných spoločností (smernica o práve obchodných spoločností) (Ú. v. EÚ L 169, 30.6.2017, s. 46).

(20) Odôvodnenie 3 smernice o audite.

(21) Odôvodnenie 7 smernice o transparentnosti.

(22) Odôvodnenie 26 smernice 2013/50/EÚ, ktorou sa mení smernica o transparentnosti (Ú. v. EÚ L 294, 6.11.2013, s. 13) a odôvodnenie 4 nariadenia o ESEF.

(23) Usmernenia o tom, ako overiť súlad s príslušnými štatutárnymi požiadavkami nariadenia o ESEF, sú zahrnuté v usmerneniach o účasti audítorov na účtovných závierkach v jednotnom európskom elektronickom formáte vypracovaných Výborom európskych orgánov pre dohľad nad výkonom auditu, ktoré sú k dispozícii na adrese https://ec.europa.eu/info/files/191128-ceaob-guidelines-auditors-involvement-financial-statements_en.

(24) Článok 3 nariadenia o ESEF – v rámci ktorého sa vyžaduje vypracovanie celej ročnej finančnej správy vo formáte XHTML – sa vykladá v spojení s článkom 4 ods. 2 smernice o transparentnosti, v ktorom sa uvádza, že ročná finančná správa obsahuje okrem iného auditované účtovné závierky. Bezplatný validátor dokumentov XHTML je k dispozícii na adrese http://validator.w3.org/.

(25) Pozri článok 4 nariadenia o ESEF.

(26) Pozri článok 6 nariadenia o ESEF.

(27) Pozri článok 5 nariadenia o ESEF. Tieto pravidlá sa uplatňujú na emitentov založených v členských štátoch.

(28) Pozri článok 6 nariadenia o ESEF.

(29) Článok 4 ods. 4 smernice o transparentnosti odkazuje na články 51 a 51a smernice Rady 78/660/EHS a na článok 37 smernice 83/349/EHS. Obe smernice boli v roku 2013 zrušené smernicou o účtovníctve. Podľa tabuľky zhody sa odkazy na tieto články zrušených smerníc považujú za odkazy na článok 34 ods. 1 a 2 a článok 35 smernice o účtovníctve.

(30) V článku 28 ods. 4 smernice o audite sa tiež uvádza, že štatutárny audítor správu audítora podpíše a uvedie dátum jej vyhotovenia.

(31) Nariadenie Európskeho parlamentu a Rady (EÚ) č. 910/2014 z 23. júla 2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES (Ú. v. EÚ L 257, 28.8.2014, s. 73).

(32) Tieto ďalšie verzie môžu zahŕňať napríklad ročné finančné správy vypracované v inom formáte ako ESEF alebo ročné finančné správy vypracované vo formáte ESEF, ktoré však obsahujú neauditovanú verziu účtovných závierok, ktoré sú v súlade s pravidlami ESEF (napr. v prípade ročných finančných správ, ktoré sú v súlade s pravidlami ESEF, uverejnených v inom jazyku, ako je jazyk, v ktorom boli auditované účtovné závierky, ktoré sú v súlade s pravidlami ESEF).